text: মাওলানা যুবায়ের আহমদ আনসারী (১৯৬২ — ২০২০) ছিলেন একজন বাংলাদেশি ইসলামি পন্ডিত, রাজনীতিবিদ, মুফাসসির,  হানাফি সুন্নি আলেম এবং ধর্মীয় আলোচক। তিনি ১৯৯১ সালে জামিয়া রহমানিয়া বেড়তলা প্রতিষ্ঠা করেন এবং তিনি বাংলাদেশ খেলাফত মজলিসের সহ-সভাপতি ছিলেন। লকডাউন ভেঙে তার জানাযায় কয়েক লক্ষ লোকের সমাগম হলে তিনি সারাদেশে আলোচিত হন।
  
  জন্ম 
  আনসারী ৫ জুলাই ১৯৬২ সালে ব্রাহ্মণবাড়িয়ার নাসিরনগর উপজেলার আলীয়ারা গ্রামে জন্মগ্রহণ করেন। তার পিতা হাজী হাবিবুর রহমান ও মাতা জাহানারা বেগম।
  
  শিক্ষাজীবন  
  তিনি জিন্দাবাজার হাফিজিয়া মাদ্রাসায় হেফজ সমাপ্ত করেন। পরবর্তীতে তিনি দারুল উলুম বাহুবল মাদ্রাসায় ভর্তি হন। সবশেষে উচ্চশিক্ষার জন্য তিনি সিলেটের জামিয়া ইসলামিয়া হোসানিয়া গহরপুরে ভর্তি হন। এখানে দাওরায়ে হাদিস (মাস্টার্স) সমাপ্ত করেন এবং আল কুরআনের তাফসিরের উপর ডিগ্রি লাভ করেন।
  
  তাসাউফ 
  গহরপুর মাদ্রাসায় অধ্যায়নকালে তিনি নূর উদ্দিন গহরপুরী কাছ থেকে আধ্যাত্মিকতার শিক্ষা লাভ করেন। তিনি গহরপুরীর খলিফা ছিলেন।
  
  কর্মজীবন 
  ১৯৯১ সালে সরাইল উপজেলার বেড়তলা গ্রামে তিনি প্রতিষ্ঠা করেন জামিয়া রহমানিয়া বেড়তলা। মৃত্যু পর্যন্ত এর আচার্য হিসেবে দায়িত্ব পালন করেছেন।
  
  রাজনীতি  
  ইসলামী শাসন বাস্তবায়নে ১৯৯৫ সালে তিনি বাংলাদেশ খেলাফত মজলিসে যোগদান করেন। চার দলীয় ঐক্যজোটের অধীনে ব্রাহ্মণবাড়িয়া-১ আসনে ১৯৯৬ সালে সংসদ নির্বাচন অংশ নেন। আমরণ তিনি বাংলাদেশ খেলাফত মজলিসের সহ-সভাপতি ছিলেন।
  
  মৃত্যু  
  ২০১৬ সালে তিনি অসুস্থ হয়ে পড়েন। পরীক্ষা-নিরীক্ষার পর তার গলায় ক্যান্সার ধরা পড়ে। বিভিন্ন চিকিৎসার পর কিছুটা সুস্থ হলেও ২০১৯ সালের শেষ দিকে তিনি মারাত্মকভাবে অসুস্থ হয়ে পড়েন।
  
  ১৭ এপ্রিল ২০২০ সালে তিনি মৃত্যুবরণ করেন।
  
  আনসারী মারা যাওয়ার একদিন পর তার জানাযার নামাজ অনুষ্ঠিত হয়। লকডাউন ভেঙে কয়েক লক্ষ মানুষ এই জানাযায় অংশগ্রহণ করে। তার এই জানাযা নিয়ে সারাদেশে বিপুল আলোচনা-সমালোচনা শুরু হয়। লোক সমাগম ঠেকাতে ব্যর্থ হওয়ায় সরাইল থানার ওসি ও এএসপিকে প্রত্যাহার করা হয়। তিন সদস্য বিশিষ্ট একটি তদন্ত কমিটি গঠন করা হয়। জামিয়া রহমানিয়া বেড়তলার চারপাশে ১০টি গ্রাম লকডাউন করা হয়। লকডাউন শেষ হলে গ্রামের কারো শরীরে করোনার লক্ষণ দেখা যায় যায় নি। জানাযা নিয়ে আপত্তিকর পোস্ট দেওয়ায় এক যুবককে গ্রেফতার করা হয়। জানাযা সম্পর্কে জানতে চাইলে, বাংলাদেশ খেলাফত মজলিসের মহাসচিব মাওলানা মাহফুজুল হক বলেন লকডাউন না থাকলে আরও কয়েক লক্ষ লোক সমাগম হত। সরাইল থানার ওসি এ সম্পর্কে বলেন, এত অধিক লোক সমাগমে কিছুই করার ছিল না।
  
  চিত্রশালা
  
  আরও দেখুন
   তাফাজ্জুল হক হবিগঞ্জী
   মুফতি দিলাওয়ার হোসাইন
   দেওবন্দি ব্যক্তিত্বের তালিকা
  
  তথ্যসূত্র
  
  বহিঃসংযোগ 
   ভিডিও — যুবায়ের আহমদ আনসারীর একটি ওয়াজ
  
  বিষয়শ্রেণী:১৯৬২-এ জন্ম
  বিষয়শ্রেণী:২০২০-এ মৃত্যু
  বিষয়শ্রেণী:দেওবন্দি ব্যক্তি
  বিষয়শ্রেণী:বাংলাদেশের ইসলামী চিন্তাবিদ
  বিষয়শ্রেণী:বাংলাদেশী মুফতি
  বিষয়শ্রেণী:ব্রাহ্মণবাড়িয়া জেলার ব্যক্তি
  বিষয়শ্রেণী:দারুল উলুম বাহুবলের প্রাক্তন শিক্ষার্থী
  বিষয়শ্রেণী:জামিয়া ইসলামিয়া হুসাইনিয়া গহরপুরের প্রাক্তন শিক্ষার্থী
  বিষয়শ্রেণী:সুন্নি ইসলামের পণ্ডিত
  বিষয়শ্রেণী:হানাফি ফিকহ পণ্ডিত
  বিষয়শ্রেণী:২০শ শতাব্দীর ইসলামের মুসলিম পণ্ডিত
  বিষয়শ্রেণী:বাংলাদেশি মুফাসসির
title: যুবায়ের আহমদ আনসারী